กองทุนฟื้นฟูฯเผยสภาพคล่องดีมีเงินไถ่ถอนพันธบัตร
กองทุนฟื้นฟูฯเผยสภาพคล่องการเงินดีขึ้นมาก มีเงิน3.1หมื่นล้านบาทพร้อมไถ่ถอนพันธบัตรปลายเดือนนี้แล้ว หลังมีรายได้จากการเฉลี่ยทรัพย์กับกองบังคับคดีและทยอยขายทรัพย์ได้ดีต่อเนื่อง
9 พ.ย. 2553

กองทุนฟื้นฟูฯเผยสภาพคล่องการเงินดีขึ้นมาก มีเงิน3.1หมื่นล้านบาทพร้อมไถ่ถอนพันธบัตรปลายเดือนนี้แล้ว หลังมีรายได้จากการเฉลี่ยทรัพย์กับกองบังคับคดีและทยอยขายทรัพย์ได้ดีต่อเนื่อง
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย(ธปท.) และในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ) กล่าวว่า ขณะนี้การหารายได้เข้ากองทุนฟื้นฟูฯเริ่มดีขึ้น ไม่ว่าจะเป็นรายได้จากการเฉลี่ยทรัพย์ในฐานะเจ้าหนี้กับกองบังคับคดี การทยอยขายทรัพย์สินที่ถือไว้ออกไปสามารถทำได้ในระดับที่ดีมาต่อเนื่อง ทำให้ขณะนี้กองทุนฟื้นฟูฯมีเงินเพียงพอที่จะไถ่ถอนพันธบัตรที่จะครบกำหนดในปลายเดือนนี้วงเงิน 3.1 หมื่นล้านบาทเรียบร้อยแล้ว 
นอกจากนี้ ยังเหลือเงินสดอีกประมาณ 1 หมื่นล้านบาท เพื่อเตรียมเป็นทุนสะสมไว้สำหรับไถ่ถอนพันธบัตรวงเงินประมาณ 3 หมื่นล้านบาท ที่จะครอบกำหนดในปีหน้าด้วย 
“กรณีไถ่ถอนพันธบัตรปีหน้าที่ขาดอีก 2 หมื่นล้านบาท มั่นใจว่าจะหาเงินมาไถ่ถอนได้ครบทั้งจำนวนตามกำหนด เพราะแหล่งรายได้ที่มีสามารถทำเงินเข้ามาได้ดี โดยเฉพาะรายได้จากการเฉลี่ยทรัพย์จากกรมบังคับคดีที่ช่วงหลังมีรายได้เข้ามามากขึ้น” นางทองอุไรกล่าว 
อย่างไรก็ตาม ในส่วนการดำเนินการว่าจ้างผู้ประเมินที่ดินเปล่าแปลงใหญ่ ที่กองทุนกองทุนฟื้นฟูฯ ถืออยู่ ที่ ต.รัษฎา (สั้นใน) อ.เมือง จ.ภูเก็ต จำนวน 46 ไร่ ยังอยู่ระหว่างดำเนินการเปิดประมูล ซึ่งจะมีการเปิดให้ยื่นซองเสนอราคาได้ในวันที่ 24พ.ย.นี้ ซึ่งเมื่อดำเนินการหาผู้ประเมินราคาได้แล้วคาดว่าน่าจะสามารถเสนอประมูลขายที่ดินได้อีกครั้งในปีหน้า  ส่วนราคาประเมินจะสูงขึ้นหรือไม่ อาจต้องดูภาวะเศรษฐกิจและภาคการท่องเที่ยวประกอบด้วย ถ้าภาวะแวดล้อมเหล่านี้ดีราคาคาอาจจะดีขึ้นตาม